ΑΠΌΦΑΣΗ ΤΗΣ ΕΠΙΤΡΟΠΉΣ της 5ης Σεπτεμβρίου 2013 σχετικά με τον συντελεστή τυπικής χρήσης παραγωγικής ικανότητας σύμφωνα με το άρθρο 18 παράγραφος 2 της απόφασης 2011/278/ΕΕ (Κείμενο που παρουσιάζει ενδιαφέρον για τον ΕΟΧ) (2013/447/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 10α, Εκτιμώντας τα ακόλουθα: (1) Προκειμένου να δώσει στα κράτη μέλη τη δυνατότητα να προσδιορίσουν, σύμφωνα με το άρθρο 18 παράγραφοι 1 και 3 της απόφασης 2011/278/ΕΕ της Επιτροπής (2), τα επίπεδα δραστηριότητας για εγκαταστάσεις νεοεισερχομένων βάσει του άρθρου 3 στοιχείο η) της οδηγίας 2003/87/ΕΚ, η Επιτροπή πρέπει να προσδιορίσει και να δημοσιοποιήσει συντελεστές τυπικής χρήσης παραγωγικής ικανότητας. (2) Προκειμένου να υπολογιστεί ο αριθμός δωρεάν δικαιωμάτων εκπομπής που πρόκειται να κατανεμηθούν στις εγκαταστάσεις νεοεισερχομένων οι οποίες είναι επιλέξιμες για την εν λόγω κατανομή κατά την περίοδο 2013-2020, τα κράτη μέλη πρέπει να προσδιορίσουν τα επίπεδα δραστηριότητας αυτών των εγκαταστάσεων. Στο πλαίσιο αυτό, ο συντελεστής τυπικής χρήσης παραγωγικής ικανότητας είναι αναγκαίος για τον προσδιορισμό του σχετικού με προϊόν επιπέδου δραστηριότητας για τα προϊόντα για τα οποία έχει προσδιοριστεί δείκτης αναφοράς προϊόντος στο παράρτημα I της απόφασης 2011/278/ΕΕ. Για τις εγκαταστάσεις νεοεισερχομένων, εξαιρουμένων των νεοεισερχομένων στους οποίους πρόκειται να πραγματοποιηθεί σημαντική επέκταση της παραγωγικής ικανότητας, αυτό το επίπεδο δραστηριότητας προσδιορίζεται με πολλαπλασιασμό της αρχικής εγκατεστημένης παραγωγικής ικανότητας για την παραγωγή του εν λόγω προϊόντος σύμφωνα με το άρθρο 17 παράγραφος 4 της απόφασης 2011/278/ΕΕ επί τον συντελεστή τυπικής χρήσης παραγωγικής ικανότητας. Για εγκαταστάσεις στις οποίες έχει πραγματοποιηθεί σημαντική επέκταση ή μείωση της παραγωγικής ικανότητας, τα κράτη μέλη πρέπει να χρησιμοποιούν τον συντελεστή τυπικής χρήσης παραγωγικής ικανότητας προκειμένου να προσδιορίσουν το σχετικό με προϊόν επίπεδο δραστηριότητας όσον αφορά την πρόσθετη ή μειωμένη παραγωγική ικανότητα της εκάστοτε υποεγκατάστασης. (3) Ο συντελεστής τυπικής χρήσης παραγωγικής ικανότητας θα πρέπει να είναι το ογδοηκοστό εκατοστημόριο της μέσης ετήσιας χρήσης παραγωγικής ικανότητας όλων των εγκαταστάσεων που παράγουν το εκάστοτε προϊόν. Στο πλαίσιο της συνολικής διαδικασίας συλλογής δεδομένων βάσης για κατεστημένες εγκαταστάσεις η οποία διενεργείται με σκοπό τον καθορισμό των εθνικών μέτρων εφαρμογής (ΕΜΕ), τα κράτη μέλη συνέλεξαν δεδομένα σχετικά με τη μέση ετήσια παραγωγή του εκάστοτε προϊόντος για την περίοδο 2005-2008. Διαιρώντας αυτά τα στοιχεία παραγωγής με την αρχική εγκατεστημένη παραγωγική ικανότητα, όπως αναφέρεται στο άρθρο 7 παράγραφος 3 της απόφασης 2011/278/ΕΕ, τα κράτη μέλη προσδιόρισαν στη συνέχεια, πάνω σ’ αυτή τη βάση, τους συντελεστές χρήσης παραγωγικής ικανότητας των αντίστοιχων εγκαταστάσεων εντός της επικράτειάς τους. Ακολούθως, τα κράτη μέλη κοινοποίησαν αυτά τα στοιχεία στην Επιτροπή στο πλαίσιο των ΕΜΕ. (4) Μετά την παραλαβή των ΕΜΕ από όλα τα κράτη μέλη και αφού έλαβε υπόψη τα ΕΜΕ των χωρών ΕΟΧ-ΕΖΕΣ, η Επιτροπή προσδιόρισε το ογδοηκοστό εκατοστημόριο των συντελεστών μέσης ετήσιας χρήσης παραγωγικής ικανότητας όσον αφορά τις εγκαταστάσεις που παράγουν ένα προϊόν για το οποίο υπάρχει δείκτης αναφοράς, λαμβάνοντας υπόψη την ανάγκη διασφάλισης ουδέτερων συνθηκών ανταγωνισμού για τις βιομηχανικές δραστηριότητες που πραγματοποιούνται σε εγκαταστάσεις τις οποίες χειρίζεται ένας μόνο φορέας εκμετάλλευσης και την παραγωγή σε εξωτερικές εγκαταστάσεις. Ο υπολογισμός βασίζεται στα στοιχεία που είχε στη διάθεσή της η Επιτροπή έως τις 31 Δεκεμβρίου 2012. (5) Οι συντελεστές τυπικής χρήσης παραγωγικής ικανότητας ανά δείκτη αναφοράς προϊόντος ορίζονται στο παράρτημα της παρούσας απόφασης. Οι συντελεστές αυτοί ισχύουν για τα έτη 2013 έως 2020, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι συντελεστές τυπικής χρήσης παραγωγικής ικανότητας που περιλαμβάνονται στο παράρτημα θα χρησιμοποιούνται από τα κράτη μέλη για τον προσδιορισμό του σχετικού με προϊόν επιπέδου δραστηριότητας των εγκαταστάσεων που αναφέρονται στο άρθρο 3 στοιχείο η) της οδηγίας 2003/87/ΕΚ, σύμφωνα με το άρθρο 18 της απόφασης 2011/278/ΕΕ. Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 5 Σεπτεμβρίου 2013.

[Source: multi_eurlex | Tokens: 4199]